
RAKSTISKAS NOMAS TIESĪBU IZSOLES NOLIKUMS
Par nekustamā īpašuma daļas “Meitenes muitas kontroles punkts”, Elejas pagastā, Jelgavas novadā nomas tiesībām komercdarbības nodrošināšanai 

1. Vispārīgie noteikumi
1.1. Rakstiskas nomas tiesību izsoles (turpmāk – izsole) nolikums izstrādāts saskaņā ar Nodrošinājuma valsts aģentūras  (turpmāk – Aģentūra) 2026. gada 13. aprīļa lēmumu Nr. 15   “Par nekustamā īpašuma daļas “Meitenes Muitas kontroles punkts”, Elejas pagastā, Jelgavas novadā, iznomāšanu komercdarbībai” un Ministru kabineta 2018. gada 20. februāra noteikumiem Nr. 97 “Publiskas personas mantas iznomāšanas noteikumi” (turpmāk – Noteikumi Nr. 97) un nosaka kārtību, kā rakstiskā nomas tiesību izsolē tiks izsolītas nomas tiesības nekustamā īpašuma “Meitenes muitas kontroles punkts”, Elejas pagastā, Jelgavas novadā (kadastra numurs 5448 006 0342) daļai, kuras sastāvā ir:

1.1.1. būves (būves kadastra apzīmējums 5448 006 0342 001) (nekustamā  īpašuma lietošanas mērķis: 0906 – Valsts aizsardzības nozīmes objektu, drošības, policijas, ugunsdzēsības un glābšanas, robežsardzes un soda izciešanas iestāžu apbūve) telpas Nr. 24-51 un 66-81 ar kopējo iznomājamo platību 701,8 m², kas ir 39,17 % no kopējās telpu platības (1791,6 m2) (turpmāk – Telpas);
1.1.2. auto stāvvieta 13 (trīspadsmit) automašīnām (turpmāk – Auto stāvvieta); 
1.1.3. [bookmark: _GoBack]Telpām proporcionāli piesaistītā zemes vienības (zemes vienības kadastra apzīmējums 5448 006 0342) daļa 3,3789 ha platībā (turpmāk – Zemes vienības daļa). Viss kopā turpmāk saukts – Nomas objekts.

1.2. Izsoli organizē Aģentūras nomas tiesību izsoles komisija (turpmāk – Komisija), kas izveidota saskaņā ar Aģentūras 2023. gada 1. marta rīkojumu Nr. 245 “Par pastāvīgi darbojošos nomas tiesību izsoļu komisiju”.

1.3. Izsoles mērķis – Nomas objekta nodošana nomas lietošanā par iespējami augstāku nomas maksu.

1.4. Nomas tiesību pretendentam (turpmāk – pretendents) attiecībā uz Nomas objekta izmantošanu būs saistoši noteiktie ierobežojumi vai aizliegumi gadījumā, ja valstī tiks pieņemts lēmums par pagaidu robežkontroles atjaunošanu uz Latvijas Republikas un Lietuvas Republikas robežas un pastiprināta imigrācijas kontrole pie iekšējās robežas ar Lietuvas Republiku.

1.5. Nomas līgumā paredzētais Nomas objekta izmantošanas veids – komercdarbība (mazumtirdzniecība/vairumtirdzniecība). Uz nomnieku attiecināms normatīvajos aktos noteiktais aizliegums atsevišķu preču ievešanai (importam) no Krievijas Federācijas un Baltkrievijas Republikas, kā arī šo preču tirdzniecības aizliegums Nomas objektā, tāpat nomniekam ir saistoši arī citi valstī noteiktie preču tirdzniecības ierobežojumi. Nomnieks ir atbildīgs par attiecīgo ierobežojumu vai aizliegumu ievērošanu.

1.6. Pretendentam, uzsākot Nomas objekta izmantošanu, jāveic Telpu pielāgošana, lai nodalītu Telpas no telpām, kas atrodas Valsts robežsardzes lietošanā, iepriekš rakstiski saskaņojot ar Aģentūru nepieciešamo darbu veidu un apjomu. Telpu pielāgošanas darbu izmaksas nomniekam netiek kompensētas.

1.7. Aģentūra apņemas pilnvarot nomnieku mainīt nomas lietošanā nodoto Telpu lietošanas mērķi atbilstoši Ministru kabineta 2006.gada 20.jūnija noteikumos Nr. 496 “Nekustamā īpašuma lietošanas mērķu klasifikācija un nekustamā īpašuma lietošanas mērķu noteikšanas un maiņas kārtība” noteiktajam telpu lietošanas mērķim.

1.8. Pēc nomas līguma noslēgšanas Aģentūra saskaņā ar likuma “Par nekustamā īpašuma nodokli” 7.panta pirmās daļas 4.punktu informēs Jelgavas novada pašvaldību par nomas līguma spēkā stāšanos un nomnieka pienākumu maksāt nekustamā īpašuma nodokli.

1.9. Nomnieks nav tiesīgs nodot Nomas objektu apakšnomā vai patapinājumā bez saskaņošanas ar  Aģentūru.

2. Izsoles sākumcena un nomas līguma termiņš
2.1. Izsole tiek rīkota par tiesībām nomāt Nomas objektu, pretendentam piedāvājot augstāko ikmēneša nomas maksu par Nomas objektu.

2.2. [bookmark: _Hlk233988623]Izsoles sākumcena par Nomas objektu mēnesī tiek noteikta 1700,00 euro (viens tūkstotis septiņi simti euro 00 centi) bez pievienotās vērtības nodokļa.

2.3. Saskaņā ar Publiskas personas finanšu līdzekļu un mantas izšķērdēšanas novēršanas likuma 6.¹ panta pirmo daļu, nomas līgums ar izsoles uzvarētāju tiek slēgts uz 3 (trīs) gadiem un iespēju normatīvajos aktos noteiktajā kārtībā nomas līguma termiņu pagarināt.

3. Pretendentu pieteikšanās
3.1. Nomas tiesību pretendents pieteikumu nomas tiesību izsolei (turpmāk – Nomas pieteikums) iesniedz publikācijā par rakstisku izsoli norādītajā veidā, slēgtā aploksnē. Uz aploksnes norāda šādu informāciju:
“Nodrošinājuma valsts aģentūrai
Ezermalas iela 10B, Rīga, LV-1014
Nomas pieteikums rakstiskai izsolei par nekustamā īpašuma daļas “Meitenes muitas kontroles punkts”, Elejas pagastā, Jelgavas novadā nomu

pretendents (fiziskas personas vārds, uzvārds/juridiskas personas pilns nosaukums un reģistrācijas numurs)
Neatvērt pirms Nomas pieteikumu atvēršanas sanāksmes.”

3.2. Nomas pieteikumā pretendents norāda Noteikumu Nr. 97 29. punktā minēto informāciju un pievieno šādus dokumentus:
3.2.1. uzņēmuma reģistrācijas apliecības vai Uzņēmumu reģistra lēmuma kopiju (juridiska persona);
3.2.2. PVN maksātāja apliecības kopiju (ja ir);
3.2.3. uzņēmuma / privātpersonas bankas rekvizītus;
3.2.4. dokumentus par pretendenta saimnieciskās darbības veidu;
3.2.5. apliecinājumu, ka pretendents ir spējīgs uzņemties attiecīgās saistības un ka tam nav noteikti saimnieciskās darbības ierobežojumi;
3.2.6. informāciju par personu, kura būs tiesīga parakstīt nomas līgumu (amats, vārds, uzvārds) un attiecīgu pilnvarojumu, kas pamato šīs tiesības;
3.2.7. informāciju par līguma atbildīgo personu (vārds, uzvārds, tālruņa numurs, e-pasta adrese); 
3.2.8. e-pasta adresi, uz kuru sūtīt rēķinus;
3.2.9. citus dokumentus pēc pretendenta ieskatiem.

3.3. Nomas pieteikuma dokumentiem ir jābūt skaidri salasāmiem. Ja Komisijai nepieciešams pārliecināties par dokumenta atvasinājuma (kopijas) pareizību, Komisija dokumentu salīdzināšanai var pieprasīt, lai tiek uzrādīts dokumenta oriģināls, kurš atšķirības gadījumā būs noteicošais dokuments. Ja pastāvēs jebkāda veida pretruna starp skaitlisko vērtību apzīmējumiem ar vārdiem un skaitļiem, noteicošais būs apzīmējums ar vārdiem.

3.4. Nomas pieteikuma dokumentiem jābūt sagatavotiem valsts valodā. Ārvalstīs izdotiem vai dokumentiem svešvalodā jāpievieno apliecināts dokumenta tulkojums valsts valodā.

3.5. Nomas pieteikumam pievienotajiem dokumentiem jāatbilst prasībām, kuras dokumentu un to atvasinājumu noformēšanai noteiktas spēkā esošajos normatīvajos aktos.

3.6. Nomas pieteikuma dokumentiem jābūt cauršūtiem ar auklu. Uz pēdējās lapas aizmugures aukla jānostiprina ar pārlīmētu lapu, uz kuras norādīts sanumurēto un cauršūto lapu kopējais skaits (ar cipariem un vārdiem), ko ar savu parakstu, tā atšifrējumu, amata nosaukumu, vietu, datumu un pretendenta zīmoga nospiedumu apliecina pretendents vai persona, kurai ir pārstāvības tiesības. Dokumenta kopijām jābūt apliecinātām atbilstoši tiesību aktos noteiktajām prasībām.

3.7. Visas izmaksas, kas saistītas ar Nomas pieteikuma sagatavošanu, sedz nomas tiesību pretendents un tās netiek atlīdzinātas.

3.8. Pretendents var iesniegt tikai vienu Nomas pieteikumu. Izsolei iesniegtie dokumenti netiek atdoti atpakaļ.

3.9. Nomas pieteikums jāiesniedz ne vēlāk, kā līdz publikācijā par izsoli norādītajam izsoles norises datumam un laikam. Pretendents drīkst piedalīties izsolē, ja Nomas pieteikums iesniegts līdz publikācijā norādītajam izsoles datumam un laikam.

3.10. Nomas pieteikumu Komisija reģistrē Nomas pieteikumu saņemšanas secībā pretendentu reģistrācijas žurnālā, norādot šādas ziņas:
3.10.1. nomas objekts (nekustamā īpašuma adrese, kadastra numurs vai kadastra apzīmējums);
3.10.2. pretendenta reģistrācijas kārtas numurs;
3.10.3. Nomas pieteikuma saņemšanas datums un laiks; 
3.10.4. pretendents (fiziskās personas vārds, uzvārds vai juridiskās personas pilns nosaukums);
3.10.5. Nomas pieteikuma iesniedzējs (vārds, uzvārds).

3.11. Nomas pieteikumu glabā slēgtā aploksnē līdz izsoles sākumam.

3.12. Pretendents, ievērojot Noteikumu Nr.97  29.7. apakšpunktā noteikto, Nomas pieteikumā apliecina, ka piekrīt, ka Aģentūra kā kredītinformācijas lietotājs ir tiesīga pieprasīt un saņemt kredītinformāciju, tai skaitā ziņas par nomas tiesību pretendenta kavētajiem maksājumiem un tā kredītreitingu, no Aģentūrai pieejamām datubāzēm. Minētā informācija var tikt izmantota Nomas pieteikuma izvērtēšanai un nomas tiesību pretendenta izslēgšanai no dalības rakstiskā izsolē.

4. Izsoles vieta, laiks un kārtība
4.1. Izsole (Nomas pieteikuma atvēršana) notiek publikācijā par nomas izsoli norādītajā izsoles datumā, laikā un vietā.

4.2. Izsoles vadītājs publikācijā norādītajā Nomas pieteikumu atvēršanas datumā, laikā un vietā klātesošajiem paziņo, ka sākusies izsole un Nomas pieteikumu pieņemšana ir pabeigta. Pēc šā paziņojuma vairs netiek pieņemts ne personiski iesniegts, ne arī pa pastu atsūtīts Nomas pieteikums. Uzsākot izsoli, izsoles vadītājs paziņo Komisijas sastāvu, nomas objekta nosaukumu (adresi), raksturo to, nosauc izsoles sākumcenu.

4.3. Nomas pieteikuma atvēršana ir atklāta. Pieteikumus atver to iesniegšanas secībā.

4.4. Izsoles vadītājs pēc Nomas pieteikuma atvēršanas nosauc pretendentu, pieteikuma iesniegšanas datumu un laiku, kā arī pretendenta piedāvāto nomas maksas apmēru un parakstās uz Nomas pieteikuma (parakstās arī pārējie Komisijas locekļi). Mutiskie piedāvājumi rakstiskā izsolē ir aizliegti.
4.5. Ja Nomas pieteikumā nav iekļauta Noteikumu Nr. 97 29. punktā minētā informācija vai Nomas pieteikumā piedāvātais nomas maksas apmērs ir mazāks par Nomas objektam noteikto izsoles sākumcenu, Komisija pieņem lēmumu par pretendenta izslēgšanu no dalības izsolē un Nomas pieteikumu neizskata. 

4.6. Ja Komisijai nepieciešams papildu laiks, lai izvērtētu Nomas pieteikuma atbilstību publicētajiem iznomāšanas noteikumiem, izsoles vadītājs pēc visu Nomas pieteikumu atvēršanas paziņo laiku un vietu, kad tiks paziņoti izsoles rezultāti. Ja papildu izvērtējums nav nepieciešams, pēc visu Nomas pieteikumu atvēršanas, izsoles vadītājs nosauc visaugstāko piedāvāto nomas maksu un pretendentu, kas to nosolījis un ieguvis tiesības slēgt nomas līgumu. 

4.7. Nomas pieteikuma atvēršanu protokolē. Izsoles protokolu elektroniska dokumenta veidā ar elektronisko parakstu paraksta Komisija.  

4.8. Ja nomas tiesību izsolei ir saņemts tikai viens Nomas pieteikums, tad izsoli atzīst par notikušu, un, ja tas atbilst publicētajiem izsoles noteikumiem, pretendents, kas to nosolījis, iegūst tiesības slēgt nomas līgumu.

4.9. Ja pēc visu Nomas pieteikumu atvēršanas Komisija konstatē, ka vairāki pretendenti piedāvājuši vienādu augstāko nomas maksu, Komisija veic vienu no šādām darbībām:
4.9.1. turpina izsoli, pieņemot rakstiskus piedāvājumus no nomas tiesību pretendentiem vai to pārstāvjiem, kuri piedāvājuši vienādu augstāko nomas maksu, ja tie piedalās pieteikumu atvēršanā, un organizē piedāvājumu tūlītēju atvēršanu;
4.9.2. rakstiski lūdz pretendentus, kuri piedāvājuši vienādu augstāko nomas maksu, izteikt rakstiski savu piedāvājumu par iespējami augstāko nomas maksu, nosakot piedāvājumu iesniegšanas un atvēršanas datumu, laiku, vietu un kārtību.

4.10. Ja neviens no pretendentiem, kuri piedāvājuši vienādu augstāko nomas maksu, neiesniedz jaunu piedāvājumu par augstāku nomas maksu saskaņā ar izsoles nolikuma 4.9.punktu, Aģentūra Nomas pieteikumu iesniegšanas secībā rakstiski piedāvā šiem pretendentiem slēgt nomas līgumu atbilstoši to nosolītajai nomas maksai.

4.11. Aģentūra apstiprina izsoles rezultātus un 10 (desmit) darba dienu laikā pēc izsoles rezultātu apstiprināšanas nodrošina minētās informācijas publicēšanu Valsts akciju sabiedrības “Valsts nekustamie īpašumi” tīmekļvietnē www.vni.lv un Aģentūras tīmekļvietnē www.nva.iem.gov.lv.

5. Līguma slēgšana
5.1. Pēc izsoles rezultātu apstiprināšanas Komisija noformē nomas līgumu un izsniedz to izsoles uzvarētājam parakstīšanai. Ja septiņu darba dienu laikā pēc izsoles rezultātu apstiprināšanas izsoles uzvarētājs nomas līgumu neparaksta un neiesniedz attiecīgu atteikumu, ir uzskatāms, ka tas no līguma slēgšanas ir atteicies.

5.2. Ja pretendents, kurš nosolījis augstāko nomas maksu, atsakās slēgt nomas līgumu, Komisija secīgi piedāvā nomas līgumu slēgt tam pretendentam, kurš piedāvāja nākamo augstāko nomas maksu.

5.3. Pretendents, kurš piedāvāja nākamo augstāko nomas maksu, atbild uz šo piedāvājumu 10 (desmit) darba dienu laikā pēc tā saņemšanas dienas. Ja pretendents piekrīt parakstīt nomas līgumu par paša nosolīto augstāko nomas maksu, septiņu darba dienu laikā pēc apstiprinājuma paziņojuma nosūtīšanas, viņš paraksta nomas līgumu. 10 (desmit) darba dienu laikā pēc nomas līguma parakstīšanas informācija tiek publicēta Valsts akciju sabiedrības “Valsts nekustamie īpašumi” tīmekļvietnē www.vni.lv un Aģentūras tīmekļvietnē www.nva.iem.gov.lv.



 
 
